CELEX: 32022R0824
Language: da
Date: 2022-03-15 00:00:00
Title: Kommissionens delegerede forordning (EU) 2022/824 af 15. marts 2022 om ændring af delegeret forordning (EU) 2015/98 om gennemførelse af Unionens internationale forpligtelser som omhandlet i artikel 15, stk. 2, i Europa-Parlamentets og Rådets forordning (EU) nr. 1380/2013 i henhold til den internationale konvention om bevarelse af tunfiskebestanden i Atlanterhavet og konventionen om det fremtidige multilaterale samarbejde vedrørende fiskeriet i det nordvestlige Atlanterhav

30.5.2022   
               
               
                  DA
               
               
                  Den Europæiske Unions Tidende
               
               
                  L 147/1
               
            
         KOMMISSIONENS DELEGEREDE FORORDNING (EU) 2022/824
         af 15. marts 2022
         om ændring af delegeret forordning (EU) 2015/98 om gennemførelse af Unionens internationale forpligtelser som omhandlet i artikel 15, stk. 2, i Europa-Parlamentets og Rådets forordning (EU) nr. 1380/2013 i henhold til den internationale konvention om bevarelse af tunfiskebestanden i Atlanterhavet og konventionen om det fremtidige multilaterale samarbejde vedrørende fiskeriet i det nordvestlige Atlanterhav
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) nr. 1380/2013 af 11. december 2013 om den fælles fiskeripolitik, ændring af Rådets forordning (EF) nr. 1954/2003 og (EF) nr. 1224/2009 og ophævelse af Rådets forordning (EF) nr. 2371/2002 og (EF) nr. 639/2004 samt Rådets afgørelse 2004/585/EF (1), særlig artikel 15, stk. 2, og
         ud fra følgende betragtninger:
         
                     (1)
                  
                  
                     Punkt 3 i henstilling 21-09 fra Den Internationale Kommission for Bevarelse af Tunfiskebestanden i Atlanterhavet (»ICCAT«) (2) forbyder opbevaring om bord, omladning og landing af dele af eller hele individer af nordatlantisk makohaj, der fanges i forbindelse med ICCAT-fiskeri i 2022 og 2023.
                  
               
                     (2)
                  
                  
                     For at sikre overensstemmelse mellem ICCAT-henstilling 21-09 og EU-retten bør den landingsforpligtelse, der er fastlagt i artikel 15, stk. 1, i forordning (EU) nr. 1380/2013, ikke gælde for EU-fartøjer, der tager nordatlantisk makohaj som bifangst.
                  
               
                     (3)
                  
                  
                     Kommissionens delegerede forordning (EU) 2015/98 (3) bør derfor ændres, idet der bør indarbejdes nye bestemmelser, som afspejler de fiskeribetingelser, der er fastsat i ICCAT-henstilling 21-09.
                  
               
                     (4)
                  
                  
                     Eftersom ICCAT-henstilling 21-09 tilskynder de kontraherende parter til at gennemføre henstillingen, inden den træder i kraft den 17. juni 2022, og i betragtning af disse bestemmelsers betydning for bevarelsen af nordatlantisk makohaj, bør denne delegerede retsakt finde anvendelse fra tredjedagen efter offentliggørelsen.
                  
               
                     (5)
                  
                  
                     Af samme grund bør denne delegerede retsakt træde i kraft hurtigst muligt —
                  
               VEDTAGET DENNE FORORDNING:
         
            Artikel 1
            I delegeret forordning (EU) 2015/98 indsættes som artikel 5b:
            
               
                  »Artikel 5b
                  Uanset artikel 15, stk. 1, i forordning (EU) nr. 1380/2013 er det forbudt at opbevare om bord, omlade eller lande dele af eller hele individer af nordatlantisk makohaj (Isurus oxyrinchus), der fanges i forbindelse med fiskeri i ICCAT-konventionsområdet i 2022 og 2023.«
               
            
         
         
            Artikel 2
            Denne forordning træder i kraft dagen efter offentliggørelsen i Den Europæiske Unions Tidende.
            Den anvendes indtil den 31. december 2023.
         
         
            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 15. marts 2022.
            
               
                  På Kommissionens vegne
               
               Ursula VON DER LEYEN
               
                  Formand
               
            
         
         
            (1)  EUT L 354 af 28.12.2013, s. 22.
         
            (2)  https://www.iccat.int/Documents/Recs/COMPENDIUM_ACTIVE_ENG.pdf.
         
            (3)  Kommissionens delegerede forordning (EU) 2015/98 af 18. november 2014 om gennemførelse af Unionens internationale forpligtelser som omhandlet i artikel 15, stk. 2, i Europa-Parlamentets og Rådets forordning (EU) nr. 1380/2013 i henhold til den internationale konvention om bevarelse af tunfiskebestanden i Atlanterhavet og konventionen om det fremtidige multilaterale samarbejde vedrørende fiskeriet i det nordvestlige Atlanterhav (EUT L 16 af 23.1.2015, s. 23).